**POZIV NA DODJELU BESPOVRATNIH SREDSTAVA**

**CILJANA ZNANSTVENA ISTRAŽIVANJA**

**(*referentni broj:*** ***C3.2.R3-I1.04)***

**PRILOG 8.**

**SMJERNICE ZA KORISNIKE VEZANO ZA PRIMJENU**

**PRAVILA O DRŽAVNIM POTPORAMA**

Ovaj Prilog ima za cilj informirati potencijalne prijavitelje i partnere o pravilima o državnim potporama koja se odnose na područje istraživanja, razvoja i inovacija. Prijavitelji i partneri su pozvani da prouče ove Smjernice kako bi razumjeli pojam državnih potpora, i koja pravila moraju poštovati korisnici državne potpore – poduzetnici, a koja znanstvene organizacije kako sredstva dodijeljena temeljem ovog poziva ne bi predstavljala državnu potporu.

Smjernice su utemeljene na odredbama Okvira Zajednice za državne potpore za istraživanje i razvoj i inovacije[[1]](#footnote-1) (2014/C 198/01) (u daljnjem tekstu: Okvir Zajednice) koji utvrđuje detaljna pravila koja se odnose na postojanje državnih potpora u projektima istraživanja i razvoja te na Uredbi Komisije (EU) br. 651/2014. od 17. lipnja 2014. godine o ocjenjivanju određenih kategorija potpora spojivima s unutarnjim tržištem u primjeni članaka 107. i 108.[[2]](#footnote-2), Uredbi Komisije (EU) br. 2017/1084 od 14. lipnja 2017. o izmjeni Uredbe (EU) br. 651/2014 u vezi s potporama za infrastrukture luka i zračnih luka, pragova za prijavu potpora za kulturu i očuvanje baštine i za potpore za sportsku i višenamjensku rekreativnu infrastrukturu te regionalnih operativnih programa potpora za najudaljenije regije i o izmjeni Uredbe (EU) br. 702/2014 u vezi s izračunavanjem prihvatljivih troškova[[3]](#footnote-3), Uredbi Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi[[4]](#footnote-4) te Uredba Komisije (EU) 2021/1237 оd 23. srpnja 2021. o izmjeni Uredbe (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora[[5]](#footnote-5).

Pojam državnih potpora zahtjeva da su kumulativno zadovoljena sljedeća četiri kriterija[[6]](#footnote-6):

1. da su sredstva dodijeljena od strane Države odnosno iz državnih sredstava u bilo kojem obliku,
2. da potpora predstavlja selektivnu ekonomsku prednost stavljanjem određenih poduzetnika ili proizvodnju određene robe u povoljniji položaj,
3. da potpora narušava ili prijeti narušavanjem tržišnog natjecanja,
4. utječe na trgovinu među državama članicama.

# Uvjeti za istraživačke organizacije

Znanstvene organizacije u ulozi prijavitelja ili partnera u okviru ovog Poziva ne primaju državnu potporu te su kategorizirane kao „*Istraživačke organizacije“* prema definiciji niže:

|  |
| --- |
| ***Istraživačka/znanstvena organizacija ili organizacija za istraživanje i širenje znanja*** znači subjekt (kao što su sveučilišta ili istraživački instituti, agencije za prijenos tehnologije, posrednici u inovaciji, fizičke osobe ili virtualni kolaborativni subjekti usmjereni na istraživanje), bez obzira na njegov pravni status (ustrojstvo na temelju javnog ili privatnog prava) odnosno način financiranja, čiji je prvenstveni cilj nezavisno provoditi temeljno istraživanje, industrijsko istraživanje ili eksperimentalni razvoj ili s rezultatima tih djelatnosti upoznati široku javnost, putem predavanja, objavljivanja ili prijenosa znanja. Ako taj subjekt obavlja i ekonomske djelatnosti, financiranje, troškovi i prihodi tih ekonomskih djelatnosti moraju se obračunati zasebno. Poduzetnici koji imaju presudan utjecaj na takav subjekt, na primjer kao vlasnici udjela u njemu ili kao njegovi članovi, nemaju povlašteni pristup rezultatima koje subjekt proizvede. (Vidi poglavlje 1.3 Okvira Zajednice). |

Sredstva koja su dodijeljena za djelatnosti koje su neekonomskog karaktera, ne smatraju se državnim potporama.

Sredstva dodijeljena temeljem ovog Poziva za istraživačke organizacije u ulozi prijavitelja ili partnera ne smiju koristiti za ekonomske djelatnosti i to su dužni navesti u Izjavi prijavitelja (Obrazac 3.), odnosno Izjavi partnera (Obrazac 4). Posljedično, to znači da ta sredstva ne predstavljaju državnu potporu.

Prema Okviru Zajednice, Komisija smatra da su sljedeće djelatnosti istraživačkih organizacija općenito neekonomske:

|  |
| --- |
| 1. **Primarne djelatnosti istraživačkih organizacija:**  * edukacija u svrhu većeg broja kvalificiranijih ljudskih resursa. Javno obrazovanje organizirano u okviru nacionalnog obrazovnog sustava, koje uglavnom ili u potpunosti financira država i pod nadzorom je države, smatra se neekonomskom djelatnošću;[[7]](#footnote-7) * neovisno istraživanje i razvoj za više znanja i bolje razumijevanje, uključujući kolaborativni I&R pri kojem istraživačke organizacije učinkovito surađuju; * neisključivo i nediskriminacijsko širenje rezultata istraživanja, primjerice podučavanjem, bazama podataka s otvorenim pristupom, otvorenim publikacijama ili računalnim programima s otvorenim kodom.  1. **Aktivnosti prijenosa znanja**[[8]](#footnote-8), ako ih izvršava istraživačka organizacija (uključujući njihove odjele ili podružnice) ili se izvršavaju zajedno s takvim tijelima ili u ime drugih takvih subjekata, pri čemu se sav prihod od takvih djelatnosti/aktivnosti ponovno ulaže u primarne djelatnosti/aktivnosti istraživačke organizacije. |

Izuzetkom se smatra:

|  |
| --- |
| Ako određena znanstvena organizacija provodi **gotovo isključivo neekonomske djelatnosti**, njezino financiranje može biti u potpunosti isključeno iz područja primjene pravila o državnim potporama pod uvjetom da je:   1. ekonomska djelatnost **isključivo pomoćna** djelatnost, odnosno odgovara djelatnosti koja je:  * izravno povezana s radom istraživačke/znanstvene organizacije i neophodna za taj rad ili * neodvojivo povezana s njihovom glavnom neekonomskom upotrebom, i  1. opseg joj je ograničen.   To je slučaj ako ekonomske djelatnosti **troše potpuno jednake inpute** (primjerice materijal, oprema, radna snaga i fiksni kapital) kao i neekonomske djelatnosti, a kapaciteti koji se svake godine dodjeljuju tim ekonomskim djelatnostima ne premašuju 20% ukupnih godišnjih kapaciteta predmetnog subjekta[[9]](#footnote-9). |

Pritom se pojam „predmetni subjekt“ odnosi na npr. laboratorij, centar, zavod, ustrojstvenu jedinicu u okviru koje se oprema kupuje. Ako sama oprema koja se kupuje može biti zasebno shvaćena kao predmetni subjekt tj. da svrha rada te opreme ne ovisi o drugoj opremi tj. nije

sastavni dio veće cjeline, onda bi se oprema mogla smatrati predmetnim subjektom za izračun kapaciteta. U suprotnom, ako je oprema koja se nabavlja u okviru projekta dio jedne cjeline (tj. ovisi o radu druge opreme ili će se za svrhu istraživanja koje se provodi koristi kao dio cjeline), onda se ta najmanja funkcionalna cjelina smatra predmetnim subjektom.

U slučaju da se isti subjekt bavi i ekonomskim i neekonomskim djelatnostima, javno financiranje neekonomskih djelatnosti neće biti obuhvaćeno člankom 107. stavkom 1. Ugovora,

ako je moguće jednoznačno odvojiti dvije vrste aktivnosti, njihove troškove, financiranje i prihode kako bi se djelotvorno izbjeglo unakrsno subvencioniranje ekonomske djelatnosti. U tom slučaju potrebno je uvesti odvajanje ekonomskih i neekonomskih djelatnosti (raspodjelu troškova, izvora financijskih sredstava i prihoda) koje nadalje mora biti vidljivo u bruto bilanci i godišnjim financijskim izvještajima mjerodavnog subjekta.

## Kontrole i povrati

Navedeni uvjeti o financiranju neekonomskih djelatnosti istraživačkih organizacija podložni su kontroli. Kontrola podrazumijeva pregled Izvješća o korištenju kapaciteta u razdoblju nakon završetka provedbe projekta do isteka roka za amortizaciju nabavljene opreme i financijskih izvještaja iz kojih je vidljivo da su financiranje, troškovi i prihodi ekonomskih i neekonomskih djelatnosti odvojeni (ukoliko je primjenjivo).

Izvješća o korištenju kapaciteta (dostavit će se naknadno)

Korisnik (istraživačka organizacija) će u godišnjem Izvješću morati navesti koliko je radnih sati predmetnog subjekta opremljenog u okviru projekta (npr. laboratorija, centra, ustrojstvene jedinice) u vidu korištenja znanstveno-istraživačke opreme, utrošeno na neekonomske i pomoćne ekonomske djelatnosti. Uz Izvješće korisnik će morati dostaviti interni očevidnik korištenja kapaciteta predmetnog subjekta. Izvještajno razdoblje počinje teći danom kad završi provedba projekta i traje do isteka roka za amortizaciju novonabavljene opreme. Amortizacijski rok traje dok se ne otpiše i zadnji komad novonabavljene opreme. Izvješće se dostavlja jednom godišnje nakon završetka provedbe projekta.

Ukoliko dođe do toga da korisnik više od 20% kapaciteta predmetnog subjekta godišnje iskoristi za ekonomske aktivnosti, mora doći do povrata dijela sredstavau iznosu koji je sukladan omjeru tih ekonomskih aktivnosti.

U slučaju da je istraživačka organizacija kroz više ugovora u okviru ovog Poziva (poglavlje 2.4. Uputa) opremila isti predmetni subjekt, napominjemo da će se i u tom slučaju gledati ukupni kapacitet subjekta, i da ne smije premašiti 20% kapaciteta za ekonomske djelatnosti kako ne bi došlo do povrata sredstava.

Primjer izračuna iznosa za povrat sredstava je sljedeći:

*Ukoliko je korisnik nabavio opremu u vrijednosti 32.000,00 eura, a amortizacijski period nabavljene opreme traje 8 godina (npr. metoda linearne amortizacije), znači da je iznos amortizacije za svaku godinu 4.000,00 eura. Ako u nekoj od 8 godina predmetni subjekt ima 25% ekonomskih aktivnosti, mora vratiti 25% od 4.000,00 eura, jer se svih 25% smatra ekonomskom aktivnošću koja nije dopuštena, bez obzira na odredbu o 20% pomoćnih ekonomskih djelatnosti.*

Financijski izvještaji

Ukoliko je primjenjivo, odnosno ako korisnik provodi ili počne provoditi neekonomsku i ekonomsku djelatnost, znanstvena organizacija mora dostavljati financijske izvještaje iz kojih je vidljiva raspodjela ekonomskih i neekonomskih djelatnosti (raspodjela troškova, izvora financijskih sredstava i prihoda). Financijski izvještaji dostavljaju se uz Izvješća o korištenju kapaciteta i u istom roku.

Uz poštivanje svih pravila o državnim potporama navedenim u ovim Smjernicama, a vezano za ista, u formalnom smislu prijavitelji moraju:

* U Izjavi prijavitelja (Obrazac 3.) / Izjavi partnera (Obrazac 4.) navesti da sredstva dodijeljena temeljem ovog Poziva neće koristiti za ekonomske djelatnosti,
* U Izjavi prijavitelja (Obrazac 3.) / Izjavi partnera (Obrazac 4.) navesti da će odvojeno voditi ekonomske i neekonomske djelatnosti, ukoliko je primjenjivo,
* U Izjavi prijavitelja (Obrazac 3.) / Izjavi partnera (Obrazac 4.) navesti da ekonomske djelatnosti koje se sastoje od ponude proizvoda ili usluga na određenom tržištu ne premašuju 20% ukupnih godišnjih kapaciteta istraživačke organizacije,
* Nakon provedbe projekta, a do isteka roka za amortizaciju dostavljati financijske izvještaje iz kojih je vidljivo odvojeno financiranje, troškovi i prihodi ekonomskih i neekonomskih djelatnosti, ukoliko je primjenjivo,
* Nakon provedbe projekta, a do isteka roka za amortizaciju dostavljati Izvješća o korištenju kapaciteta.

Navedene odredbe vrijede za istraživačke organizacije u ulozi prijavitelja, kao i u ulozi partnera.

# Uvjeti za poduzetnike

U okviru ovog Poziva mikro, mala i srednja poduzeća (ili „MSP-ovi”) koja ispunjavaju uvjete utvrđene u Prilogu I Uredbe 651/2014 i Uredbe 1084/2017 te velika poduzeća, koja ne zadovoljavaju definiciju iz Priloga I. Definicija malih i srednjih poduzeća Uredbe 651/2014 su

prijavitelji ili partneri. Sukladnost uvjetima navedenim u Prilogu I. Uredbe 651/2014 poduzetnici dokazuju Skupnom izjavom (Obrazac 5.).

Sredstva dodijeljena poduzetnicima temeljem ovog Poziva predstavljaju državnu potporu, a dodjeljuju se:

* kao potpore za istraživanje i razvoj temeljem članka 25. Uredbe Komisije (EU) br. 651/2014;
* kao potpore za inovacije za MSP-ove temeljem članka 28. Uredbe Komisije (EU) br. 651/2014 te
* kao potpore male vrijednosti (de minimis) temeljem Uredbe Komisije (EU) br. 1407/2013.

Postotak (intenzitet) financiranja iz bespovratnih sredstava na koji poduzetnik ima pravo ovisi o vrsti potpore i njegovoj veličini (malo ili srednje poduzeće) kao što je prikazano u tablici u nastavku:

|  |  |  |  |
| --- | --- | --- | --- |
|  | ***Malo***  ***poduzeće*** | ***Srednje***  ***poduzeće*** | ***Veliko***  ***poduzeće*** |
| ***Projekti istraživanja i razvoja - Temeljno istraživanje*** | *100%* | *100%* | *100%* |
| ***Projekti istraživanja i razvoja - Industrijsko istraživanje*** | *70%*  *70+15=85, ali je*  *max 80%* | *60%*  *60+15= max 75%* | *50%*  *50+15= max 65%* |
| ***Potpore za inovacije*** | *50%* | *50%* | *n/p* |
| ***Potpore male vrijednosti (de minimis)*** | *75%* | *75%* | *75%* |

Prihvatljivi troškovi definirani su u Uputama za prijavitelje (poglavlje 2.10. Prihvatljive kategorije troškova).

## Učinak poticaja

Državna potpora za istraživanje, razvoj i inovacije može biti dodijeljena samo ukoliko ima učinak poticaja, što znači da ne smije biti dodijeljena za aktivnosti koje bi poduzetnik provodio i da nema potpore.

U skladu sa člankom 11. Programa dodjele državnih potpora za projekte „Ciljana znanstvena istraživanja“ i člankom 10. Programa dodjele potpora male vrijednosti za projekte „Ciljana znanstvena istraživanja“, poduzetnik mora podnijeti pisani zahtjev za potporu prije početka rada na projektu. Zahtjev je dio obvezne dokumentacije projektnog prijedloga i popunjava se na Obrascu 10. Zahtjev za državnom potporom, odnosno Obrascu 11. Zahtjev za potporom male vrijednosti.

## Kontrole

U skladu s odredbama Zakona o državnim potporama (NN 47/2014 i 69/17) davatelji državnih potpora, u ovom slučaju Ministarstvo znanosti i obrazovanja, analiziraju učinkovitost dodijeljenih državnih potpora i o tome obavještavaju Ministarstvo financija.

Kako bi mogli analizirati učinkovitost državne potpore, korisnici državne potpore morat će na zahtjev Ministarstva znanosti i obrazovanja dostaviti sljedeće podatke:

* koje su pozitivne posljedice nastale kod korisnika državne potpore kao posljedica primljene državne potpore,
* ostvarene vrijednosti sljedećih pokazatelja, uz napomenu da prijavitelji prilikom podnošenja projektnog prijedloga imaju mogućnost odabira između nekih pokazatelja te će se ostvarenje vrijednosti pokazatelja pratiti prema odabranim pokazateljima:

• Broj suradničkih projekata ugovorenih nakon završetka projekta (između istraživačkih organizacija i poduzeća)

• Broj publikacija u Q1 i Q2 časopisima (između istraživačkih organizacija i poduzeća)

• Broj projektnih prijedloga predanih za dodatno financiranje (između istraživačkih organizacija i poduzeća)

• Vrijednost privatnih ulaganja u istraživanje i razvoj nakon završetka projekta

• Broj istraživača zaposlenih u poduzećima nakon završetka projekta

• Broj ostvarenih transfera tehnologije

• Broj podnesenih prijava za intelektualno vlasništvo

• Broj uvedenih inovacija procesa

• Broj uvedenih inovacija proizvoda

• Broj podržanih suradničkih istraživačkih projekata (između istraživačkih organizacija i poduzeća)

• Broj podržanih poduzeća (u inovacijama proizvoda)

• Broj podržanih poduzeća (u inovacijama procesa)

• Vrijednost privatnih ulaganja povrh javne potpore

• Broj podržanih projekata industrijskih istraživanja

• Broj organiziranih događaja za promociju transfera tehnologije

• Broj poduzeća koja su sudjelovala u organiziranim događajima za promociju transfera tehnologije

* ostale informacije vezane za učinak državne potpore.

Uz poštivanje svih pravila o državnim potporama navedenih u ovim Smjernicama, a vezano za ista, u formalnom smislu poduzetnici moraju:

* **podnijeti pisani zahtjev za potporu prije početka rada na projektu**, odnosno popuniti Obrazac 10. i/ili Obrazac 11. koji se predaje u sklopu projektnog prijedloga,
* **dostaviti podatke o učinkovitosti državne potpore na traženje ministarstva.**

|  |
| --- |
| **Nepoštivanja pravila o državnim potporama tijekom i nakon provedbe projekta dovodi do materijalne i kaznene odgovornosti korisnika i partnera te će biti razlogom postupanja nadležnih tijela.** |

1. <http://eur-lex.europa.eu/legal-content/HR/TXT/PDF/?uri=CELEX:52014XC0627(01)&from=HR> [↑](#footnote-ref-1)
2. <http://eur-lex.europa.eu/legal-content/HR/TXT/PDF/?uri=CELEX:32014R0651&from=HR> [↑](#footnote-ref-2)
3. <https://eur-lex.europa.eu/legal-content/HR/TXT/PDF/?uri=CELEX:32017R1084&from=HR> [↑](#footnote-ref-3)
4. <https://eur-lex.europa.eu/legal-content/HR/TXT/PDF/?uri=CELEX:32020R0972&from=HR> [↑](#footnote-ref-4)
5. <https://eur-lex.europa.eu/legal-content/HR/TXT/PDF/?uri=CELEX:32021R1237&from=HR> [↑](#footnote-ref-5)
6. Prvi stavak članka 107. Ugovora o funkcioniranju Europske unije određuje elemente državne potpore navodeći da „svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj, nespojiva je s unutarnjim tržištem u mjeri u kojoj utječe na trgovinu među državama članicama", Ugovor o funkcioniranju Europske unije (UFEU, konsolidirana verzija, SL C 115/47, 9.5.2008). [↑](#footnote-ref-6)
7. Potrebno je napomenuti da ovo ne obuhvaća izobrazbu radne snage koja, kako je definirano u pravilima za državne potpore za usavršavanje, ne predstavlja neekonomsku primarnu djelatnost/aktivnost istraživačkih organizacija. Vidi čl. 31 Uredbe 651/2014 i Uredbe 1084/2017 u kojem se navode određene kategorije potpora koje su spojive s unutarnjim tržištem u primjeni članaka 107. i 108. Ugovora (OJ L 187, 26.6.2014,str. 1). [↑](#footnote-ref-7)
8. Prema Okviru Zajednice, prijenos znanja znači bilo koji proces čiji je cilj stjecanje, prikupljanje i dijeljenje eksplicitnog i prešutnog znanja, uključujući vještine i sposobnosti u ekonomskim i neekonomskim djelatnostima/aktivnostima kao što su istraživačka suradnja, konzalting, licenciranje, osnivanje novih poduzeća, objavljivanje i mobilnost istraživača i drugog osoblja uključenog u te aktivnosti. Uz znanstveno i tehnološko znanje, prijenos znanja uključuje i druge oblike znanja, primjerice znanje o uporabi standarda i propisa koji ih sadržavaju te o uvjetima u stvarnim radnim okruženjima i metodama za inovaciju organizacije poslovanja te upravljanje znanjem povezanim s utvrđivanjem, stjecanjem, zaštitom, obranom i iskorištavanjem nematerijalne imovine. [↑](#footnote-ref-8)
9. Ako se dogodi da se kroz više Ugovora o dodjeli bespovratnih sredstava financira opremanje istog predmetnog subjekta unutar jedne istraživačke organizacije, odredba o pomoćnoj ekonomskoj djelatnosti (do 20% ukupnih godišnjih kapaciteta) pratit će se na razini kapaciteta predmetnog subjekta, bez obzira na broj Ugovora koji su doprinijeli njegovu opremanju. To ne mijenja obavezu svakog pojedinog korisnika Ugovora o dostavljanju godišnjih izvješća. [↑](#footnote-ref-9)